D. Čaplovič, poslanec: (2004-06-24):
Toto občianske združenie uskutočnilo najmenej už dve podujatia, na ktorých propagovalo voľné používanie marihuany či iných takzvaných mäkkých drog pod heslom Holandsko náš vzor. Propagovanie mäkkých drog sa v našej republike stáva už aj kultúrnym podujatím, na ktoré plynú veľké finančné prostriedky. Je paradoxom, že kým akcie humánneho, kultúrneho a umeleckého charakteru sú v našom štáte finančne podvyživené, takéto občianske združenia majú bezprostredne po svojom založení dostatok zdrojov na realizáciu svojich aktivít, ktoré sú často v rozpore so štátnou politikou v oblasti ochrany a prevencie zdravia a Národného programu boja proti drogám. Za zvlášť alarmujúce považujem konštatovanie nedávno prerokúvanej v súhrnnej správe vo  Výbore  Národnej rady pre školstvo, vedu, šport, mládež, kultúru a médiá, že za znepokojivý je považovaný nárast podielu žiakov a študentov na užívaní drog najmä po roku 2000. Zrejme, vážený pán minister, na tomto negatívnom trende sa podpisuje svojimi aktivitami aj takéto občianske združenie. Dovoľujem si vás konkrétne interpelovať, aby sa prísnejšie vyhodnocoval predmet činnosti registrovaných združení na Ministerstve vnútra Slovenskej republiky a následne sa operatívne analyzovala ich činnosť, ktorá smeruje proti zdravému duchovnému a telesnému vývoju mladej generácie. Druhú interpeláciu mám v zmysle tohto paragrafu rokovacieho poriadku na ministra financií a podpredsedu vlády Ivana Mikloša. Predovšetkým vo veci upresnenia nových aktivít Ministerstva financií Slovenskej republiky, konkrétne ide o vyhlásené grantové konania z mája 2004, napríklad pre aktivity v oblasti miestnej kultúry, športu a samosprávy. Ide o využívanie finančných prostriedkov z výťažkov lotérií, napríklad Tipos. Neviem, či takáto činnosť, vážený pán minister a podpredseda vlády, patrí do náplne práce ministerstva financií a či sa tým nepopiera odborno-metodická a organizačná činnosť rezortov, ktoré majú takéto aktivity vo svojej náplni. Je paradoxné, že existujúce grantové programy na jednotlivých rezortoch sú podvyživené, respektíve nemajú adekvátne zdroje, ktoré by mohli transparentne a cielene prerozdeľovať prostriedky do existujúcich a funkčných grantových programov. Prosím vás, vážený pán minister, aby ste mi uviedli, ako sa uskutočňuje nominácia, výber členov do komisií na ministerstve a či vôbec o hodnotení a výbere projektov rozhodujú odborné komisie na danú problematiku. Ďalej, ako je tento grantový systém na vašom ministerstve prezentovaný verejnosti, napríklad prostredníctvom internetu, webovej stránky ministerstva financií, či ste oslovili o nomináciu odborníkov prostredníctvom ministerstiev a nimi riadených organizácií, orgány samosprávy a zástupcov mimovládnych organizácií. A napokon, aby som súdok v kultúre uzavrel, tretiu interpeláciu v zmysle § 129 rokovacieho poriadku mám na ministra kultúry pána Rudolfa Chmela, ktorého interpelujem vo veci koncepcie štátnej kultúrnej politiky, ktorú sme mali dostať do parlamentu s tým, že k predloženému materiálu je žiaduce otvoriť diskusiu, rozpravu aj v pléne Národnej rady Slovenskej republiky. Vedie ma k tomu skutočnosť, že práca Ministerstva kultúry Slovenskej republiky je naďalej veľmi zahľadená do seba, prípadne do riešenia problematiky s väzbou na priamo riadené organizácie. Chýba dôkladné poznanie aplikácie kultúrnej politiky v regiónoch, uchovávania kultúrnych štandardov. Zvlášť to pociťujem pri mojich častých návštevách v regiónoch Slovenskej republiky, a to najmä s väzbou na umelecké a kultúrno-výchovné podujatia. Verím, že po kvalitnej diskusii k predloženej koncepcii v pléne parlamentu by sme mohli dospieť ku konkrétnym záverom a uzneseniam, a to aj vo vzťahu k riešeniam finančne podvyživeného rezortu, najmä po vstupe Slovenskej republiky do Európskej únie. Práve v tomto čase, vážený pán minister, je úlohou národných parlamentov a vlád riešiť uchovávanie a rozvíjanie národnej a kultúrnej identity občanov, spoločenstiev, regiónov a štátov, predovšetkým v duchu vyspelej Európy a jej európskeho kultúrneho dedičstva pozostávajúceho z mozaiky národných kultúr a ich identít. Aktuálnosť predloženia koncepcie štátnej kultúrnej politiky je zvýraznená aj súčasným, doslovne macošským prístupom vlády k rezortu kultúry, deštrukčnými procesmi v regiónoch vo vzťahu k regionálnej, tradičnej a miestnej kultúre, najmä po nekoordinovanej a metodicky nezvládnutej decentralizácii. Dokazujú to, vážený pán minister, aj moje poznatky z nedávnej návštevy regiónu Prešovského samosprávneho kraja. Ak by sme mali prijatú koncepciu štátnej kultúrnej politiky, iste by mohli byť formulované aj jednotlivé  regionálne politiky. Viac by bolo cítiť metodické usmernenia tak, aby sa nerušili tradičné inštitúcie a nevznikali nové metodicko-poradenské knižnično-osvetové centrá, ktoré sa podpíšu na likvidácii nielen knižníc, ale aj osvetových pracovísk, teda konkrétne v tomto kraji. Vážený pán minister,  teraz vás prosím a žiadam aj o odpoveď v tejto veci a aby ste zabezpečili odborný dohľad Ministerstva kultúry Slovenskej republiky z titulu i knižného, stále platného zákona proti vzniku týchto deštrukčných a doslovne likvidačných návrhov v Prešovskom samosprávnom kraji. Ďakujem.